**Γραπτή Δήλωση του Προέδρου του ΕΤΕΚ κ. Κωνσταντίνου Κωνσταντή σχετικά με δημοσιεύματα για το Τοπικό Σχέδιο Ακάμα**

Το ΕΤΕΚ εκφράζει την ανησυχία του σε σχέση με δημοσιεύματα, σύμφωνα με τα οποία το Υπουργικό Συμβούλιο θα συζητήσει την ερχόμενη Τετάρτη τη δημοσιοποίηση ή όχι του Τοπικού Σχεδίου Ακάμα, την ώρα που το Σχέδιο ακόμη εξετάζεται από το Πολεοδομικό Συμβούλιο και δεν έχει σταλεί στον αρμόδιο Υπουργό, όπως προβλέπεται από τη σχετική νομοθεσία.

Η καθυστέρηση στην ολοκλήρωση των εργασιών του Πολεοδομικού Συμβουλίου για το Τοπικό Σχέδιο Ακάμα μετά τη γνωμάτευση της Περιβαλλοντικής Αρχής δεν είναι ωφέλιμη και ενέχει κινδύνους. Οι δε δημόσιες δηλώσεις / τοποθετήσεις των πολιτικών προϊσταμένων των δύο αρμόδιων υπουργείων για κατεξοχήν τεχνοκρατικά θέματα που εξετάζονται από τα κατά νόμο αρμόδια τεχνοκρατικά σώματα θα πρέπει να αποφεύγεται.

Αν και το θέμα ενδιαφέρει την κοινή γνώμη και είναι αντιληπτοί οι λόγοι που συχνά οι Υπουργοί καλούνται να τοποθετηθούν, το ΕΤΕΚ καλεί τους δύο Υπουργούς -με τους οποίους όλα αυτά τα χρόνια είχε μια εξαιρετική και αγαστή συνεργασία- να διαφυλάξουν τη διαδικασία, αποφεύγοντας ενέργειες που ενδέχεται να ερμηνευτούν ως προσπάθειες καθοδήγησης ή επηρεασμού των αποφάσεων του Πολεοδομικού Συμβουλίου ή της Περιβαλλοντικής Αρχής.

Η μόνη αναμενόμενη δήλωση από μέρους της Κυβέρνησης θα ήταν η ενθάρρυνση της ολοκλήρωσης της εξέτασης του Τοπικού Σχεδίου, με βάση τη γνωμάτευση της Περιβαλλοντικής Αρχής και η άμεση δημοσίευση του Σχεδίου.

Επιστημονικό Τεχνικό Επιμελητήριο Κύπρου
14 Ιανουαρίου 2023